બીવીએમ એન્જિનિયરીંગ કોલેજના પ્રિન્સિપાલ ડો.ઇન્દ્રજીત પટેલે જણાવ્યું હતું કે, ગુજરાતમાં સર્વપ્રથમ વખત આ પ્રકારનું બાય ડાયરેક્શનલ સ્ટેટિક પાઇલ લોડ ટેસ્ટ સુપરસેલ કેલિબ્રેશન યુનિટ ખાતે કરવામાં આવ્યું છે. જેનો ઉપયોગ અમદાવાદમાં સાબરમતી રિવરફ્રન્ટ ખાતે સરદારબ્રિજ તથા એલિસબ્રિજની વચ્ચે આવેલ બ્રિજ ખાતે કરાશે. સુપર સેલ દ્વારા કેલિબ્રેટેડ પાઇલ ૧૫૦૦ મીલીમીટર ડાયામીટર તથા ૪૨ મીટર ઊંડાઇ ધરાવે છે. જેથી ક્ષમતા ૧૭૫૦ ટન વજનની છે. સુપર સેલ ટેક્નોલોજીથી પાઇલના કન્સ્ટ્રકશન ફોર્સ અને બેરિંગ રેઝિસ્ટન્સમાં ઇમ્પ્રુવમેન્ટ આવવાથી પાઇલની સાઇઝમાં ઘટાડો કરી શકાય છે. જેના લીધે કુલ કન્સ્ટ્રકશન ખર્ચમાં ત્રીસ ટકા સુધીનો ઘટાડો કરી શકાય છે. કેનેડા ખાતે ડેવલપ થયેલ સુપરસેલ ટેક્નોલોજીનો હાલમાં દ્રારકા તથા બેટ દ્રારકા વચ્ચેના ફોર લેન સિગ્નેચર બ્રિજમાં ઉપયોગ કરવામાં આવશે. સુપર સેલ મેક ઇન ઇન્ડિયા હેઠળ ટૂંકસમયમાં ગુજરાતમાં પણ મેન્યુફેંકચરિંગ યુનિટ શરૂ કરશે. જેમાં પણ પાઇલ લોડ ટેસ્ટ એન્ડ કેલિબ્રેશન બીવીએમ ખાતેના આચાર્ય વિદ્યાસાગર રિસર્ચ સેન્ટર ખાતે સ્થપાયેલ સુપરસેલ કેલિબ્રેશન યુનિટ દ્વારા કરાશે. આ પ્રસંગે સેટ એન્જિનિયરીંગ કેનેડાના સ્નેહલ પટેલ, પ્રો. સુમંત પટેલ, પ્રો. બી.આર.દલવાડી, પ્રો. વિમલેશ અગ્રવાલ, યજ્ઞપ્રિય સ્વામી, અક્ષયમુનિ સ્વામી, સેપ્ટ યુનિવર્સિટી અને રિવરફ્રન્ટના પ્રતિનિધિઓ ઉપસ્થિત રહ્યા હતા.